ગુજરાત કેડરના 2001 બેચના આઇએએસ અધિકારી વિજય નહેરા સ્ટડી ટૂર માટે અમેરિકા ગયા હતા તેઓ પાછા આવી રહ્યાં છે. તેમની સ્ટડી ટૂર પૂર્ણ થઇ છે. મે મહિનાના અંતમાં તેઓ ગુજરાત સરકારમાં પાછા આવી જશે. નહેરાએ તત્કાલિન મુખ્યમંત્રી નરેન્દ્ર મોદી અને આનંદીબહેન પટેલની સરકારમાં સીએમઓમાં કામ કર્યું છે. ટૂર પર જતાં પહેલાં તેઓ એસટી નિગમમાં એમડી તરીકે ફરજ બજાવતા હતા. અધિકારીઓની બદલીમાં તેમને પણ નવું પોસ્ટીંગ મળી શકે છે. એવી જ રીતે 1998 બેચના આઇએએસ અઘિકારી મહંમદ શાહીદ અને 2002ની બેચના સંદીપકુમાર હાલ પોસ્ટીંગ વિનાના છે. શાહિદ ફિશરીઝ કમિશનર હતા અને સંદીપકુમાર સર્વ શિક્ષા અભિયાનમાં ડાયરેક્ટર પદે હતા તેમને સરકારે બદલ્યા છે. અલબત્ત, ગુજરાત સરકારના અન્ય એક સિનિયર અધિકારી અને એનર્જી પેટ્રો ડિપાર્ટમેન્ટના અધિક મુખ્ય સચિવ સુજીત ગુલાટી ડેપ્યુટેશન પર દિલ્હી જઇ રહ્યાં છે. જો તેઓ દિલ્હી જશે તો વધુ એક વિભાગમાં અધિકારીની અછત ઉભી થશે, કારણ કે હાલ જીએડી, ફાયનાન્સ, ઇન્ડસ્ટ્રીઝ જેવા મહત્વના વિભાગોમાં ખાલી જગ્યા પડેલી છે જે વધારાના હવાલાથી ચલાવવામાં આવે છે. રાજ્યની બ્યુરોક્રેસીમાં લાંબા ઇન્તજાર પછી બદલીઓની પોસ્ટપોન્ડ રહેલી પ્રક્રિયા મે એન્ડમાં કે જૂનના પ્રારંભમાં શરૂ થાય તેમ લાગી રહ્યું છે.